PROCES VERBAL
Nr. 21 din 17.09.2015
al ședinței Consiliului de Observatori al Instituției Publice Naționale a Audiovizualului Compania „Teleradio-Moldova”

Au fost prezenți
membrii Consiliului de Observatori: DELEU Doina, GROZAVU Petru, GUREZ Lilia, CĂLUGĂRU Larisa, NISTOR Stela, ȚAPEȘ Vitalie, VASILACHE Ludmila.

Invitați:
Olga Bordeianu – Președinte al IPNA Compania ”Teleradio-Moldova”;
Mircea Surdu – Director al postului public de televiziune ”Moldova 1”;
Veaceslav Georghișenco  Director interimar al postului ”Radio Moldova”;
Melnic Leonid – Vicedirector TV, şef departament producţie;
Guțu Alexandru – Director tehnic al postului public de televiziune ”Moldova 1”;
Scoarță Mihail – Specialist principal, Serviciul dezvoltare strategică;
Chiorpec Ion - Șef Serviciu programe ”Radio Moldova Muzical”;
Bunduchi Tatiana - Șef Serviciu programe ”Radio Moldova Tineret”;
Bădulescu Victor - Șef al Centrului tehnic radio;
Stahi Victor - Șef al Departamentului înregistrări și colective muzicale;
Cojocaru Svetlana – Producător audio-video (coordonator știri);
Blanaru Galina – Șef departament financiar;
Verbeniuc Ion – Director tehnic;
Cojocaru Vitalie – Șef serviciu marketing, vînzări servicii, cercetare;
Vicol Alecu – Șef serviciu juridic;
Josanu Efim – Șef direcție sport Radio/TV;
Balteanu Natalia – Contabil șef.

Şedinţa Consiliului de Observatori al IPNA Compania „Teleradio-Moldova” a început cu un minut de reculegere în memoria marelui actor, regizor de teatru, deputat în primul Parlament al Republicii Moldova, unul dintre semnatarii Declarației de Independență a Republicii Moldova - Mihai Volontir. Președintele CO, Doina Deleu a reamintit că ziua de 17 septembrie a fost declarată zi de doliu național. 
Preşedintele Consiliului de Observatori al IPNA Compania „Teleradio-Moldova” a constatat, conform pct. 16 din Regulamentul CO ca fiind deliberativă şedinţa CO cu prezenţa a 6 membri CO, respectiv a propus începerea şedinţei CO.
S-a votat începerea şedinţei, ora 14:00: „PRO” – 6 voturi  (D. Deleu; L. Gurez; L. Călugăru; S. Nistor; V. Țapeș; L. Vasilache)
Preşedintele Consiliului de Observatori al IPNA Compania „Teleradio-Moldova” a dat citirii subiectele din Ordinea de zi şi a supus votului Ordinea de zi cu următoarele subiecte:
1. Cu privire la examinarea fișelor de cost ale emisiunilor TV ale postului public ”Moldova 1” pentru anul 2015;
2. Cu privire la aprobarea grilei de emisie toamna-iarna 2015-2016 pentru postul public de televiziune „Moldova 1”;
3. Cu privire la examinarea scrisorii Centrului de Jurnalism Independent.
S-a votat: „PRO” – 6 voturi (D. Deleu; L. Gurez; L. Călugăru; S. Nistor; V. Țapeș; L. Vasilache)
[bookmark: OLE_LINK8][bookmark: OLE_LINK7]
Subiectul nr. 1 - Cu privire la examinarea fișelor de cost ale emisiunilor TV ale postului public ”Moldova 1” pentru anul 2015.
Dnul Leonid Melnic, Producător TV Moldova 1 a menționat faptul că fișele de cost ale emisiunilor TV sunt o simplă formalitate necesară contabilității, nu sunt deloc eficiente și se pierd multe resurse pentru a fi întocmite. Mai mult decît atît, fișele de cost nu reflectă costurile reale ale emisiunilor TV și nici nu sunt eficiente în Caietul de sarcini. Dl Melnic este de părerea că fișele de cost trebuie făcute pentru fiecare emisiune în parte și nu per an, deoarece costurile emisiunilor reiese din oameni concreți cu salarii concrete care au participat la procesul de muncă, iar pe parcursul anului echipele care lucrează la aceste emisiuni se mai schimbă. Propunerea dlui ar fi ca fiecare emisiune să aibă un buget separat, însă asta ar solicita o implicare a mai multor persoane, atât din televiziune, cât și din departamentul financiar.
[bookmark: _GoBack]Cu referire la poziționarea emisiunilor în cadrul emisiei de programe, Leonid Melnic a menționat că fiecare post public de televiziune deține o grilă activă reieșind din preferințele publicului, deoarece în cadrul televiziunii sunt departamente care se ocupă de măsurarea audienței de migrație a telespectatorilor de la o emisiune la alta. Cu părere de rău postul ”Moldova 1” nu deține un astfel de departament și din acest considerent el utilizează o grilă pasivă și nu pot schimba emisiunea conform audienței de migrație a telespectatorului. Ceea ce se face la postului ”Moldova 1” este doar o analiză a audienței generale. Dl Melnic a mai precizat că nu se analizează nici corelația dintre fișa de cost a emisiunilor și audiența acestora. De acest lucru nu ar trebui să se ocupe un producător TV ci serviciu marketing, vânzări servicii, cercetare. 
Petru Grozavu s-a prezentat la ședința CO cu întârziere, la ora 14:20. 
Vitalie Țapeș a menționat că studiind fișele de cost ale unor emisiuni, precum ar fi ”Limba noastră” sau ”Ziua independenței Republicii Moldova”, a observat că onorariile persoanelor care muncesc la aceste proiecte sunt foarte modeste și consideră că pentru volumul de lucru pe care îl îndeplinesc ar trebui să fie remunerați mai bine. Cheltuielile cele mai mari se fac prin închirierea unor ecrane mari sau Led-uri, iar în opinia sa ar fi mai rentabil de procurat aceste echipamente.
În replică, dl Melnic a menționat că foarte puține televiziuni își permit să aibă propriile ecrane LED deoarece ele sunt foarte costisitoare, își permit doar televiziunile care au show-uri foarte mari care aduc un profit considerabil și care au spații foarte mari unde le instalează. Plus că aceste ecrane ar necesita o mărire a statelor de personal calificați în domeniu. Postul ”Moldova 1” nu dispune nici de așa finanțe, nici de spațiile respective și nici de personal calificat.
	La întrebarea dnei Lilia Gurez în baza căror criterii se decide stoparea producerea unei sau altei emisiuni, dl Melnic a menționat că în cazul în care producătorul renunță la producerea ei, doar într-un singur caz emisiunea ”Felicitări” a fost scoasă forțat pentru că șifona imaginea televiziunii. Totodată, dl Melnic a afirmat că emisiunile produse de postul public de televiziune sunt longevive și au audiență. Toate emisiunile au promo și sunt difuzare zilnic, cu excepția celor care sunt difuzate lunar.
	Dna Deleu a propus că să se facă o analiză a emisiunilor care au o audiență mică și costuri mici și să se vină cu o modificare a orelor de difuzare în grila nouă. 
	Dna Larisa Călugăru a constatat că metodologia de elaborare a fișelor de cost este greșită, iar pentru obținerea unor calcule exacte a cheltuielilor pentru fiecare emisiune este necesar de modificat această metodologie și de adaptat la necesitățile reale a televiziunii noastre.
	Președintele CO a menționat faptul că fișele de cost sunt întocmite în conformitate cu ”Metodologia de calcul ale costurilor pentru produsele Companiei publice ”Teleradio Moldova” elaborate de Business Consulting Institute în colaborarea cu UNDP și IPNA Compania ”Teleradio-Moldova” încă în 2011. Pentru a efectua niște schimbări în calcului fișelor de cost trebuie să fie analizat acest document.
Dl Grozavu a recomandat Președintelui IPNA Compania ”Teleradio-Moldova” la redactarea fișelor de cost a emisiunilor TV să țină cont de prevederile Codului Muncii al Republicii Moldova și să ajusteze costurile emisiunilor TV.
	Ca urmare a dezbaterilor din cadrul ședinței, președintele CO a propus să se ia act de fișele de cost ale emisiunilor TV ale postului public ”Moldova 1” pentru anul 2015.
S-a votat: PRO – 6 voturi (D. Deleu; L. Călugăru; L. Gurez; S. Nistor; L. Vasilache; V. Țapeș); CONTRA – 1 vot (P. Grozavu).

Subiectul nr. 2 - Cu privire la aprobarea grilei de emisie toamna-iarna 2015 pentru postul public de televiziune „Moldova 1”.
Dl Leonid Melnic a menționat că aceasta este o grilă de emisie pînă în luna decembrie a acestui an deoarece speră că problema achiziționării filmelor să se soluționeze pentru ca la începutul anului 2016 să vină cu o nouă grilă de emisie. Contentul nu a putut fi procurat din cauza mijloacelor financiare și stoparea achizițiilor. Președintele IPNA Compania ”Teleradio-Moldova” a sesizat Consiliul Coordonator al Audiovizualului cu privire la modificarea legii cu privire la achizițiile publice în vederea procurării contentului. 
	Președintele CO, Doina Deleu a propus de a aproba grila de emisie septembrie-decembrie 2015 pentru postul public de televiziune „Moldova 1”.
Anexa „grila de emisie toamna-iarna 2015-2016 pentru postul public de televiziune „Moldova 1” este  parte integrantă a prezentei hotărâri. 
S-a votat: ”PRO” – 6 voturi (D. Deleu; L. Călugăru; L. Gurez; S. Nistor; L. Vasilache; V. Țapeș); ”CONTRA” – 1 vot (P. Grozavu).

	Subiectul nr. 3 - Cu privire la examinarea scrisorii Centrului pentru Jurnalism Independent.
În cadrul şedinţei, președintele CO, Doina Deleu a comunicat membrilor CO despre faptul că în adresa Consiliului de Observatori al IPNA Compania ”Teleradio-Moldova” a parvenit o scrisoare din partea Centrului pentru Jurnalism Independent prin care se solicită informația cu privire la rapoartele publice de activitate ale CO. Astfel, Doina Deleu a propus un răspuns și a dat citire textului:
”Stimată Doamnă Director,
Prin prezenta, Vă comunicăm că rapoartele de activitate ale Instituţiei Publice Naţionale a Audiovizualului Compania „Teleradio-Moldova” sunt publice, prin urmare le puteţi consulta pe pagina web www.trm.md, în rubrica „Raport de activitate” (accesaţi link-ul: http://trm.md/ro/raport-de-activitate/). Consiliul de Observatori anual evaluează și aprobă modul de executare a caietului de sarcini, publicând rapoarte de activitate ale companiei.
În același timp, la solicitarea prezentării rapoartelor Consiliul de Observatori IPNA Compania „Teleradio-Moldova” ținem să Vă explicăm că în conformitate cu pct. 42 lit. q) Regulamentul CO IPNA Compania „Teleradio-Moldova”: ”la sfârşitul fiecărui an calendaristic, CO prezintă un raport public de activitate pentru anul respectiv. Raportul de activitate nu poate fi remis mai târziu de data de 25 martie a anului următor”.
Prin urmare, prin Hotărârea CO nr. 27 din 25 martie 2013 a fost aprobat Raportul privind activitatea CO în anul 2012. În luna decembrie a aceluiași an a expirat mandatul celor 6 membri, CO devenind nefuncțional. Astfel în anul 2014 nu a avut loc vreo ședință și nu a fost prezentat spre aprobare Raportul privind activitatea CO în anul 2013 și respectiv nu poate fi prezentat Raportul privind activitatea CO în anul 2014, deoarece CO nu a fost lucrativ. Pentru 2015 raportul va fi prezentat conform pct. 42 lit. q) Regulamentul CO IPNA Compania „Teleradio-Moldova”, adică la sfârșitul anului 2015 și/sau nu mai târziu de 25 martie 2016.
În speranța că informația dată este explicită, Vă exprimăm înaltele noaste considerațiuni.
Anexă: Copia Hotărârii CO nr. 27 din 25 martie 2013 prin care a fost aprobat Raportul privind activitatea CO în anul 2012 – 22 file”
S-a votat: „PRO” – 7 voturi (D. Deleu; L. Gurez; P. Grozavu; L. Călugăru; S. Nistor; L. Vasilache; V. Ţapeş).

Membrii CO au concretizat faptul că următoarea ședință va avea loc joi, 28 septembrie, ora 14.00, iar pe Ordinea de zi va figura o singură chestiune:
1. Cu privire la aprobarea Caietului de sarcini al IPNA Compania „Teleradio-Moldova” pentru anul 2016.

Preşedintele CO a declarat epuizarea subiectelor din Ordinea de zi şi a pus la vot încheierea şedinței.
S-a votat: „PRO” – 7 voturi (D. Deleu; P. Grozavu; L. Gurez; L. Călugăru; S. Nistor; V. Țapeș; L. Vasilache)

Durata şedinţei: 14:00-17:30.
Au semnat:

Preşedintele
Consiliului de Observatori                                    		Doina DELEU

Secretarul
Consiliului de Observatori                                   		   Mariana CERSAC

